In nomine Domini, amen. Anno ejusdem millesimo trecentesimo tercio, indictione prima, tempore domini Bonifacii pape octavi, anno ejus nono, die dominica ante assumptionem beate Marie Virginis, per hoc presens publicum instrumentum cunctis appareat evidenter quod illustris vir Walcherius de Commercis, dominus de Castrovillano, in castro dou Noseroy, coram me Haymone Megneti, curato de Dortenco, presbitero, publico auctoritate imperiali notario, presentibus religiosis viris Guillermo, abbate Balerne, Cisterciensis ordinis, domino Amedeo, comite Gebennensi, Humberto, domino de Claravalle in montana, Symone de Montebeligardo, domino de Montron, Girardo, domino de Arguello, Johanne de Oiselar, Johanne de Lanquis (?), Amedeo de Valtravers, militibus, Johanne de Jou, domino de Mirval, Johanne, domino de Marnay, Stephano de Claravalle, domicellis, et pluribus aliis testibus presentibus, dicta die dominica, [qui] quidem dominus Walcherius sciens, providens et spontaneus, ex certa scientia, sine occasione aliqua, confessus fuit et publice recognovit se tenere dictum Castrumvillanum ligium et reddibile cum suis appendiciis ab excellenti et potenti viro domino Johanne de Cabilone, domino de Arlato, presenti dictamque confessionem recipienti et acceptanti. Et eadem die dominica, coram supra scriptis testibus, prefatus dominus Walcherius dictum castrum reddidit dicto domino Johanni de Cabilone oretenus, et per quoddam caputium de dicto Castrovillano eumdem Johannem et suos investivit et in possessionem vel quasi induxit et tradidit et deliberavit, confitendo dictum Castrumvillanum esse de feodo ligio prefati domini Johannis de Cabilone et debere reddi eidem domino Johanni et suis ab eodem domino Walcherio et suis, quotienscumque de cetero et quandocumque ab ipso domino Johanne de Cabilone et suis aut eorum certo mandato super hoc fuerint requisiti. Die vero lune immediate sequenti, dictus dominus Walcherius domino Johanni de Oiselar, militi, ad hoc ab ipso domino Johanne de Cabilone specialiter deputato, presentibus dicto Symone, domino de Montron, domino Guillermo dicto Maire, militibus, Morello de Vadreyo, Banceneto de Frontenay, Stephano, domino de Badiqua (?), et Henrico de Alaise, domicellis, et pluribus aliis, dictum Castrumvillanum, turres, claves, fortalicia et omnia edificia dicti castri, nomine ipsius domini Johannis de Cabilone et ad opus ipsius, reddidit pure, perfecte et integre tradidit et deliberavit eidem domino Johanni de Oiselar, recipienti nomine quo supra, et [eum] in possessionem corporalem induxit de eisdem, recedendo penitus de dicto castro possessionemque dicti Castrivillani dicto domino Johanni de Oyselar efficaciter et pacifice dimittendo. Actum anno, indictione, diebus et locis quibus supra, presentibus supra scriptis. Nos vero frater Guillermus, Dei gratia humilis abbas Balerne, Cisterciensis ordinis, Amedeus, comes Gebennensis, Humbertus, dominus Clarevallis, Symon de Montebeligardo, dominus de Montron, Girardus, dominus de Arguello, et Johannes de Oyselart, cum nobis constet de premissis per confessionem ipsius domini Walcherii factam oretenus coram nobis, ad perpetuam hujus rei memoriam, sigillis nostris presentes litteras sigilla[vi]mus, in robur et testimonium omnium premissorum, anno quo supra, die lune ante assumptionem predicte beate Marie Virginis. Et ego Aymo Migneti, curatus de Dortenco, publicus auctoritate imperiali notarius, premissis omnibus interfui presensque instrumentum inde confeci et scripsi et meo solito signo signavi rogatus, una cum sigillis testium hic scriptorum.